Pärnu Keskraamatukogu

Pärnu Keskraamatukogu on raamatukogu Pärnus.

Ajalugu 
Raamatukogu alguseks loetakse 7. jaanuaril 1909 avatud Pärnu linna avalikku tasuta lugemistuba Elevandi uulitsal majas number 7, linna rahvamaja kolmandal korrusel. Lugemistoa avamiseks oli tellitud 400 eestikeelset raamatut ja 16 nimetust eesti-, vene- ja saksakeelseid ajalehti.
Raamatukogu asutajateks olid linnanõunik August Klein, algkooliõpetaja August Kuusberg ja Pärnu Eliisabeti koguduse abiõpetaja Johan Kõpp.

1920. aastail asus raamatukogu Nikolai-Vilmsi (praegu Nikolai) tänaval majas nr 2. 1930. aastal koliti ruumipuudusel Pärnu Eesti Kooliseltsi ruumidesse Rüütli 55. Kui 1925. aastani oli raamatukogus tööl ainult juhataja, siis alates 1926. aastast olid juhatajale abiks teenija ja koristaja.

1941. aastal koliti raamatukogu majja Rüütli 30.

1946. aastal loodi lasteraamatukogu.

1953. aasta jaanuarist juunini kandis Pärnu keskraamatukogu Pärnu oblastiraamatukogu nime. 1970. aastal anti raamatukogule Johannes Semperi nimi.

1971. aastal alustati väikeste raamatukogude ühendamist keskraamatukoguga. Moodustati komplekteerimisosakond ning Ülejõe ja Raeküla raamatukogu muudeti keskraamatukogu haruraamatukogudeks.

1973. aastal sai raamatukogu uued ruumid kõrvalmajja Kalevi 28 (praegu Rüütli). Lugejatele avati avar lugemissaal 1974. aasta algul.

1977. aasta suvel avas raamatukogu suvise laenutuspunkti rannas. Laenutuspunkt oli mõeldud puhkajate paremaks teenindamiseks.

1989. aastal otsustas linnavalitsus alustada juurdeehitust Rüütli 30 majale ja laenutusosakond koliti hoonesse Papiniidu 50 (Kultuurikeskus Mai).

1995. aastal avati muusikaosakond ning ajalehtede ja kunstikirjanduse lugemissaal (Rüütli 30).

1996. aastal võeti kasutusele arvutiprogramm Kirjasto 3000 ning 1997. aastast hakati kogu saabunud kirjandust sisestama arvutisse.

1997. aastal alustati maakonna raamatukogude teenindamist, kuna Pärnumaa Keskraamatukogu likvideeriti.

1998. aastal avati koostöös Saksa Suursaatkonna ja Goethe Instituudiga saksa lugemissaal (Jalaka 8).

1999. aastal kuulutas linnavalitsus välja uue raamatukogu maja arhitektuurikonkursi. Võitjaks tuli arhitektuuribüroo 3+1 (arhitektid M. Kaasik, K. Komissarov, A. Ojari, M. Tüür, I. Valdur).

2002. aastal algas uue raamatukoguhoone ehitus (Akadeemia 3) ja maja I etapp valmis 2002. aasta oktoobris. 2003. aasta mais avati uus maja lugejatele.

2002. aastal liideti Pärnu Keskraamatukogu kataloog elektroonilise andmebaasiga URRAM.

2006. aastal läksid Pärnu Keskraamatukogu ja haruraamatukogud üle elektroonilisele laenutamisele.

2007. aasta oktoobris alustati Pärnu Keskraamatukogu hoone II etapi ehitust. 7. novembril 2008 avati hoone täismahus. Keskraamatukogu hoone lõpuni ehitamine pälvis aunimetuse Aasta tegu 2008. Arhitektuuribüroo Kolm Pluss Üks arhitekte tunnustati Pärnu Keskraamatukogu hoone projekteerimise eest Eesti Kultuurkapitali arhitektuuri aastapreemiaga.

7. jaanuaril 2009 tähistati Pärnu Keskraamatukogu 100. tegevusaastat, sel puhul ilmus ka raamat "Pärnu Keskraamatukogu 100 aastat".

Pärnu Keskraamatukogu pälvis Pärnu kultuuri aastapreemia 2011.

6. septembril 2013 paigaldati Pärnu Keskraamatukogu peasissekäigu kõrvale raamatute tagastuskast, kuhu saab raamatuid tagastada ööpäev läbi.

Raamatukogu juhatajad 
1920–1923 Mart Lekstein (Mart Lepaste)
1923–1945 Johannes Saar
1945–1954 Dagmar Bell 
1954–1986 Ilme Kallasmaa
1986–2012 Saima-Õie Andla
2012– Heinike Sinijärv

Viited

Pärnu maakonna raamatukogud
Pärnu